У першую чаргу трэба адзначыць надзвычай высокі ўзровень дэлегацыі. Адрыян Сэвэрын раней у Парлямэнцкай Асамблеі АБСЭ ачольваў спэцыяльную рабочую групу па Беларусі й цягам 1998-2000 гадоў наведваў Беларусь сем разоў. Дарэчы, мінулы раз у складзе аналягічнай Тройкі Адрыян Сэвэрын наведваў Беларусь на пачатку сакавіка 2000 году й тады сустракаўся з Лукашэнкам і гаварыў кіраўніку Беларусі пра 4 умовы эўрапейцаў, пры дакладным выкананьні якіх выбары могуць быць прызнаныя. Летам мінулага году спадар Сэвэрын быў абраны прэзыдэнтам Парлямэнцкай Асамблеі АБСЭ, але на такой высокай пасадзе цікавасьці да падзеяў у Беларусі ня страціў і працягвае сурёзна займацца праблемамі Беларусі. Ён асабіста прымаў тыдзень таму, калі адбывалася паседжаньне Сталага Камітэту ў Вене, абедзьве беларускія дэлегацыі - і Вярхоўнага Савету, і Палаты Прадстаўнікоў.